《渡黄河西岸行万山中》
清代·俞明震

积土如穹庐，叠石如夏屋。落日如车轮，奔驰入荒谷。

风含万里如，草无一寸绿。人言开辟时，地水相抵触。

至今水裂痕，纵横贯山腹。山腹俯千寻，其下窈而曲。

当年海底形，一一森在目。昆崙西来脉，矫若龙蛇伏。

积气尽东趋，尾闾成大陆。神功不到处，留此鸿荒局。

八月雪花飞，高峰削寒玉。盘天入泱莽，度地有盈缩。

欲穷变化根，心远境转促。翻羡北窗人，卧游一丘足。

作者简介：俞明震（1860～1918），字恪士，又字启东，号觚庵，祖籍浙江山阴(今绍兴)斗门，生于湖南。光绪戊子（1888年）科举人，官至甘肃提学使。入民国，为肃政史，谢病归隐杭州西湖。明震工诗，吟甚苦，自言成一诗或至终夕不眠，甚且病眩，故所作不多。所著《觚庵诗存》传于世。